Iktar minn sitt persuni tilfu l-liċenzja tas-sewqan fl-ewwel tliet snin minn meta kisbuha wara li qabżu l-limitu ta' 12-il punt li tippermetti l-liġi. L-irġiel, f'ħafna każi żgħażagħ, kienu l-inqas iddixxipplinati; infatti n-numru kien ta' 504 tas-sess maskil, u 104 tas-sess femminil. Bħallikieku dan mhux biżejjed, kien hemm 64 raġel u seba' nisa li reġgħu tilfu l-liċenzja wara li kisbuha mill-ġdid. Meta bniedem jieħu l-liċenzja tas-sewqan fuq karozza tal-passiġġieri jew mutur għandu tliet snin bi prova. Fejn jekk jgħaqqad it-tnax-il punt irid jerġa' jitla' għat-test. Naturalment, il-punti jintilfu skont kemm ikun gravi r-reat. Bl-iktar li jġibu punti hemm dawk meta ma tiqafx wara aċċident, fejn wieħed jista' jitlef bejn ħamsa u għaxar punti, jew li jsuq il-vettura mingħajr liċenzja, fejn jitlef bejn sitta u tmien punti. Sewqan perikoluż li jista' jwassal għal mewt jew taħt l-effett tal-alkoħol itellef bejn tlieta u 11-il punt. Fl-aħħar għaxar snin kienu 126,600 dawk li telgħu għat-test tas-sewqan. Minnhom kienu biss 34,046 li għaddew mal-ewwel test, bl-oħrajn ikollhom jitilgħu għat-tieni, it-tielet darba jew iktar biex jingħataw il-liċenzja. Dawn kollha mbagħad kienu suġġetti għal din is-sistema li ddaħħlet fl-2004. Is-sistema tal-punti hija meqjusa ta' deterrent għall-abbuż iktar minn sempliċi ċitazzjoni, tant li f'sajf fejn żdiedu l-aċċidenti tat-traffiku l-appell tal-assoċjazzjoni tal-assigurazzjoni kien li din tkun estiża għas-sewwieqa kollha. "Kull sewwieq qed juża l-istess toroq u għalhekk jagħmel sens li jkun hemm l-istess regoli," qal Adrian Galea li jmexxi l-Malta Insurance Association. Hu ppropona li mhux biss tista' tittieħed il-liċenzja ta' dak li jkun, iżda hemm sistema fejn din tkun sospiża.